**Diasporas konsultatīvās padomes**

**SĒDES PROTOKOLS**

**Norises viet**a: Rīgā, 2024. gada 23. februārī

Klātienē Ārlietu ministrijā un

attālināti *Zoom* platformā

Sanāksme sākas: 14:00

**Sēdi vada:**

Elita Gavele Padomes priekšsēdētāja

**Sēdē piedalās**:

Miks Muižarājs Padomes priekšsēdētājas vietnieks

 Organizācijas “Ar pasaules pieredzi Latvijā” pārstāvis

*Padomes locekļi:*

Laura Dzelzīte Ārlietu ministrijas pārstāve

Zane Vāgnere Kultūras ministrijas pārstāve

Imants Lipskis Labklājības ministrijas pārstāvis

Inta Mieriņa Latvijas Universitātes Diasporas un migrācijas pētījumu centra vadītāja un pārstāve

Ilva Milzarāja Nacionālās elektronisko plašsaziņas līdzekļu padomes pārstāve

Gunārs Kūtris Saeimas Pilsonības, migrācijas un sabiedrības saliedētības komisijas priekšsēdētājs un pārstāvis

Elita Kresse Biedrība "Latvijas Pašvaldību savienība" pārstāve

Ieva Puriņa Latvijas Evaņģēliski luteriskā Baznīca pasaulē pārstāve

Pēteris Blumbergs Organizācijas “Pasaules Brīvo latviešu apvienība” priekšsēdis un pārstāvis

Justīne Krēsliņa Organizācijas “Eiropas Latviešu apvienība” priekšsēde un pārstāve

Mārtiņš Andersons Organizācijas “Amerikas Latviešu apvienība” priekšsēdis un pārstāvis

Anita Andersone Organizācijas “Latviešu apvienība Austrālijā un Jaunzēlandē” priekšsēde un pārstāve

Renāte de Karvaļo-Albrehta Organizācijas “Dienvidamerikas un Karību latviešu apvienība” priekšsēde un pārstāve

Jānis Skrebels Organizācijas “Eiropas Jaunieši” priekšsēdis un pārstāvis

Vineta Hibšmane Organizācijas “Ekonomiskā sadarbība un investīcijas Latvijai” sekretariāta vadītāja Latvijā un pārstāve

*Citi:*

Zigmārs Erts Vides aizsardzības un reģionālās attīstības ministrijas pārstāvis

Atis Švinka Aizsardzības ministrijas parlamentārais sekretārs

Andžela Rudzīte 14. Saeimas deputātes Irmas Kalniņas palīdze

Ritvars Eglājs Centrālās vēlēšanu komisijas sekretārs

Mārīte Kļaviņa-Pēnsgena Frankfurtes latviešu biedrības valdes priekšsēdētāja, biedrības “Pasaules Brīvo latviešu apvienība” priekšsēža vietniece

Raits Eglītis Organizācijas “Pasaules Brīvo latviešu apvienība” pārstāvis

Ilze Kuplēna-Evarte Organizācijas “Latvijas Nacionālā apvienība Kanādā” Padomes prezidija priekšsēdētāja, mācītāja

Ingrīda Zemīte Organizācijas “Latviešu Nacionālā apvienība Kanādā” Valdes vicepriekšsēde

Edmunds Sproģis Valsts ieņēmumu dienesta Nodokļu pārvaldes Fizisko personu nodokļu daļas Otrās metodikas nodaļas galvenais nodokļu inspektors

Sanda Sīlīte-Galiņa Ārlietu ministrijas Konsulārā departamenta Konsulāro pakalpojumu nodaļas vadītājas vietniece

Daina Šulca Rīga plānošanas reģiona remigrācijas koordinatore

Klāvs Rimšāns Kultūras ministrijas Sabiedrības integrācijas departamenta Informatīvās vides integrācijas nodaļas eksperts

Jānis Cauņa Saeimas Pilsonības un migrācijas sabiedrības saliedētības komisijas konsultants

Inga Madžule Vidzemes plānošanas reģiona remigrācijas koordinatore

Agnese Berģe Kurzemes plānošanas reģiona remigrācijas koordinatore

Agnese Bokta Zemgales plānošanas reģiona remigrācijas koordinatore

Ruta Priede Latgales plānošanas reģiona remigrācijas koordinatore

Kristīne Stašāne Nodarbinātības valsts aģentūras direktores vietniece

Indulis Bērziņš Diasporas konsultatīvās padomes Diasporas mediju darba grupas vadītājs, Latviesi.com vadītājs

Anna Leiškalne Izglītības un zinātnes ministrijas pārstāve

Olga Ošeniece Ārlietu ministrijas pārstāve

Toms Pāvils Ārlietu ministrijas pārstāvis

*Sēdes publiskā tiešraide tiek nodrošināta Ārlietu ministrijas mājas lapā un sociālajos tīklos.*

**Darba kārtība:**

1. **DKP priekšsēdētājas E. Gaveles uzruna.**
2. **Valsts aizsardzības dienests. Diasporas iesaiste VAD.**
3. **Informācija par 2024. gada Eiropas Parlamenta vēlēšanām.**
4. **Prezentācija “Remigrantu pensijas un nodokļi Latvijā”.**
5. **Plānotais LU DMPC 2024. gada pētījums par diasporas iesaisti Saeimas vēlēšanās.**
6. **Ziņojumi par 2024. gada plāniem (PBLA, ELA, ALA, DAKLA, LNAK, LAAJ)**
7. **DKP priekšsēdētājas E. Gaveles uzruna.**

**E. Gavele** atklāj Diasporas konsultatīvās padomes (turpmāk - DKP) pirmo 2024. gada sēdi ar klusuma brīdi, pieminot otro gadadienu kopš traģiskajiem notikumiem Ukrainā un brutālo Krievijas iebrukumu. Vēstniece pateicas visiem par ierašanos, pieslēgšanos attālināti un informē klātesošos, ka šī ir viņas pēdējā DKP sēde, ko viņa vada, jo martā dosies uz Itāliju, lai pildītu Latvijas ārkārtējās un pilnvarotās vēstnieces amata pienākumus. Viņa cer, ka drīzumā tiks nozīmēts arī nākamais speciālo uzdevumu vēstnieks darbam ar diasporu, un pasakās organizācijām par sadarbību trīs ar pus gadu laikā. Viņa uzsver, ka diasporas organizācijas ir pieņēmušās spēkā, zināšanās un arī prasīgumā. Ja diasporas organizācijas savas ieceres un plānus darīs zināmus ne tikai Ārlietu ministrijai, bet arī runās par tām plašāk, tad organizācijas arī tiks plašāk sadzirdētas. Diaspora ir spēks, ap 420 līdz 450 tūkstošu cilvēku un diasporai ir jābūt Latvijas dienaskārtībā katrā jautājumā. Papildus tiem darbiem, ko dažādas diasporas organizācijas veic dažādu laika posmos (70 gadus, 30 gadus, 20 gadus, 10 gadus), blakus izglītībai, kultūrai un tautsaimniecībai klāt ir nākuši divi svarīgi uzdevumi – **remigrācija un demogrāfija**. Latvijai nav kur citur iegūt cilvēkus un mums lielākā un uzticamākā rezerve ir mūsu diaspora ārpus Latvijas valsts robežām. Gan runājot par demogrāfiju, gan runājot par remigrāciju, ir tāds termins “tautas ataudze” - saglabājot mūsu potenciālos cilvēkus, kas kādreiz varētu atgriezties Latvijā. Es saprotu, ka diasporas organizācijas nepriecājas, ka iespējams gudrākie un spēcīgākie nolemj atgriezties Latvijā, taču jāatrod cilvēki vietā un tie, kas vēlas, tiem jādod iespēja atgriezties Latvijā ar savu biznesu, savām zināšanām. Mums vajadzīgas ne tikai augsti kvalificēts darbaspēks, bet mums ir vajadzīgi vienkārša darba darītāji tāpat kā zinātnieki, studenti. Man ir liels prieks, ka ar jaunu sparu darbu dara Pasaules Brīvo latviešu apvienība (turpmāk - PBLA), Jūsu nosacīti biežās vizītes Latvijā nepaliek nepamanītas, jo Jūs, kā diasporas “jumta organizācija” zināmā mērā nesat atbildību par visiem tiem procesiem, kas notiek pašā diasporā un uzturat maksimāli ciešu saikni ar Latvijas valdību.

Pāris vārdos par “Plāns darbam ar diasporu 2024. – 2026. gadam” – š. g. janvārī tika apstiprināts plāns, tika pieprasīts papildus finansējums aptuveni 1,8 mlj. jau esošajam 3 mlj. finansējumam. Tā noapaļojot tie ir aptuveni 3 mlj. katru gadu – 2024. gadā, 2025. gadā un 2026. gadā. Tad, kad mēs runājām par šiem papildus nepieciešamajiem līdzekļiem, es uzņemos arī daļu atbildību, jo tas nebija viegls process. Bet, manuprāt, PBLA valdes sēdes laikā, runājot ar premjerministri un prezidentu, bija skaidra ziņa, ka ļoti daudz finansējuma vairāk nebūs. Tas nozīmē, ka jau martā jāsāk diskusijas, un jāsāk revidēt savu iekšējā finansējuma sadalījums un domāt vairāk un vairāk par finansējuma pārdali tām jomām, kas ir visbūtiskākās. Šajā ģeopolitiskajā situācijā valsts iekšējā un ārējā drošība ir pirmajā vietā. Arī šodien atklātā sarunā valsts prezidents pateica, ka prioritāte Nr. 1. diasporā paliek skolas un bērnu izglītība, šo skolu uzturēšana un skolotāju jautājums. Šai jomai būtu nepieciešams lielāks finansējums. Otrā prioritāte ir aktīvā dalība Saeimas vēlēšanās un dažādos citos politiskos procesos Latvijā. Trešā prioritāte - remigrācija un demogrāfija.

1. **Valsts aizsardzības dienests (VAD) un diasporas iesaiste**

*Skatīt pielikumu Nr. 1.\_VAD\_Prezentācija diasporai\_23.01.2024.*

**E. Gavele** - ir zināms, ka no 2027. gada diasporas jaunieši tiks pakļauti iesaukumam VAD.

**A. Švinka** - diasporas organizācijām būtu jābūt prasīgām. Piemēram, tikšanās reizē, ar E. Gaveli un I. Kalniņu tika darīts zināms, ka diasporai būtu nepieciešams vairāk informācijas. Tā, piemēram, Aizsardzības ministrijas mājas lapā tika izveidota atsevišķa sadaļa par VAD tieši diasporai. Tur arī izklāstīts tas, kā krīzes situācijās ārpus Latvijas.

729 dienas ir pagājušas, kopš Ukrainā sākās pilna mēroga Krievijas iebrukums, kaut gan karš sākās jau pirms 10 gadiem. Ir jāapzinās, ka katru dienu mūsu brīvība un drošība tiek ar asinīm izcīnīta Ukrainā, tāpēc mūsu mērķis ir palīdzēt Ukrainai gan ekonomiski, gan cilvēcīgi, gan citos veidots. Drošības jautājums ir šīs valdības absolūtā prioritāte un pirms gada tika pieņemts likums par VAD, kas ir absolūti būtiska drošības sistēmas sastāvdaļa. Visaptveroša valsts aizsardzība, civilā aizsardzība, valsts aizsardzības mācība un valsts aizsardzības dienests ir būtiska aizsardzības sastāvdaļa. Un 450 tūkstoši cilvēku ir Latvijas diaspora un Latvijas sabiedrība ir viens veselums, tāpēc ir svarīgi, ka mēs kopīgi strādājam.

Sāksim uzreiz ar ieguvumiem, ko tad mēs iegūstam no VAD? Sabiedrības iesaiste, katrs iesaistās savā veidā, strādājot valsts publiskajā sektorā, darba kolektīvā, zemessardzē, strādājot diplomātijā, ekonomiskajos sakaros un protams, arī VAD. Esmu plānojis iet arī runāt ar darba devējiem par otro sadaļu, kādas īpašības un prasmes jaunieši iegūst dienējot, piemēram, līderību. Mūsu doma ir arī runāt ar darba devējiem par to, ka jaunieši savā dzīves aprasktā varētu ierakstīt visas šīs kompetences un prasmes, ko viņi iegūst VAD. Tas pats attiektos arī uz diasporas jauniešiem. Nākamais ir integrācija sabiedrībā un tad ir pārtraukums no studijām, kas ir latviskojums no “*gap year*”. Šis ir tas, ko es ļoti vēlos uzsvērt, jo bieži vien, vairāk ārpus Latvijas nekā Latvijā, ir šis pārdomu gads, kad jaunieši cenšas izlemt, ko tālāk studēt un ko darīt tālāk. Šis ir piemērs, ko varētu izmantot diasporas jaunieši, paņemt sev t.s. “*gap year*” un dienēt VAD. Par integrāciju īss piemērs ir tāds, ka draugi no Toronto teica, ka viņu dēls ļoti grib uzlabot latvietību. Dēls spēlē hokeju un pieteicās vasarā atbraukt un spēlēt 2 – 3 mēnešus kopā hokeju. Tā tas notika astoņu gadu garumā, kad ģimenes draugu dēls brauca uz Latviju spēlēt hokeju. Šis ir tas pārtraukuma gads, kad jaunietis satiek jaunieti, komunicē. Šī ir iespēja būt Latvijā, satikt vienaudžus, aizraujoši pavadīt laiku un pārdomu ceļā saprast, ko vairāk vēlas.

Protams, ieguvumi ir arī apmaksāta dzīvošana, ēdināšana, veselības aprūpe un sociālās apdrošināšanas iemaksas. Tāpat arī mācības nodrošinās dažādas profesijas. Tiek domāts, ka varētu integrēt dronu apmācību, kiberdrošību, ne tikai fiziskās iemaņas, ko apgūt. Jāsaprot arī, ka VAD laika rāmis arī nav tik liels, ka apmācības ir bezizmēra. Ja mēs skatāmies no finanšu līdzekļiem, tad arī, ja brīvprātīgi iestājās, tad saņem algu 600 eiro mēnesī, ja atlases veidā, tad 300 eiro. Ir arī atvaļināšanās kompensācija pēc dienesta – 1100 eiro. Un tie, kas ir pieteikušies valsts aizsardzības dienestā brīvprātīgi, varēs valsts koledžās un augstskolās studēt bez maksas. Tā ir patiešām ir ieguvums motivācijai. Mazliet jau parādās šī motivācija, kāpēc būtu jāpiedalās VAD brīvprātīgi.

Pagājušogad pieņēmām jau likumu, pirmais brīvprātīgais dienests sākās jau jūlijā, nākamais iesaukums sākās rudenī, kur dienests sākās š. g. janvārī. Un Aizsardzības ministrs divas dienas atpakaļ parakstīja pavēli par jauna iesaukuma uzsākšanu, lai 2025. gadā kopumā iesauktu 1040 jauniešus. Ja nepietiek brīvprātīgo skaits, tad ir atlase pēc nejaušības principa. Jaunieši, kas ir deklarēti visos Latvijas novados, proporcionāli dzīvojošo skaitam tad tiek sadalīts, cik jaunieši tiks iesaukti cik no kura novada. Tas tamdēļ, lai nebūtu visi tikai, piemēram, no Liepājas. Mums bija svarīgi, ka pirmais iesaukums notika publiski un caurspīdīgi, lai visiem būtu skaidrs, kā šī iegādātā programmatūra strādā un ka viss notiek akurāti. Latvijas drošība ir visas Latvijas sabiedrības jautājums, kas esat arī Jūs, līdz ar to ir svarīgi, lai mēs pie šī jautājuma strādātu kopā. Diasporai šis drošības jautājums nav tikai “ko jūs mums atbrauksiet un izstāstīsiet”, bet diasporai arī ir jāzina, ko darīt, jo katram ir sava loma. Protams, ka mums ir arī mācības, kā arī informācija ir daļa no drošības (informatīvie bukleti).

**E. Gavele** uzdod jautājumus, kas saistās ar sievietēm armijā un alternatīvo dienestu. Arī sarunā ar prezidentu šie divi jautājumi esot tikuši pārrunāti, jo liela daļa jauniešu, kuri ir pieteikušies VAD neder, bet viņi ļoti grib dienēt.

**A. Švinka** - jau pirms gada, veidojot šo likumu, tika uzdoti šie jautājumi, piemēram, par vienlīdzību iesaukšanā starp meitenēm un zēniem. Taču ir skaidrs, ka šiem jautājumiem ir jābūt sabiedrības kopējam atbalstam un diskusija šobrīd atgriežas Saeimā un Aizsardzības ministrijā, un tiek skatīts jautājums par to, kā nākotnē varētu izskatīties bruņotie spēki. Profesionālajā dienestā sievietes var pieteikties, brīvprātīgi VAD sievietes arī var pieteikties. Šobrīd ir jautājums par šo te atlasi, vai nākotnē Latvijas armijā tā būs vai nebūs. Attiecībā par fiziskajiem kritērijiem, armijā tādi ir un tie ir pamatoti. Taču ir jautājums, vai dienestam nebūtu jābūt iekļaujošākam, piemēram, kiberdrošības vai dronu vienībā. Mums būtu jāskatās, ka tās iespējas pieteikties ir tiem, kas patiešām paši brīvprātīgi nāk un grib dienēt. Mūs uztrauc tas, ka puse, kas piesakās, nav spējīgi fiziski veikt dienestu.

**J. Krēsliņa** uzdod jautājumu par aktuālo statusu, ja skatās izstrādāto “Plānu darbam ar diasporu 2024. – 2026. gadam”, tad VAD tajā pilnībā neiekļaujas. Vienlaicīgi prezentācijas laikā mēs redzam to, ka nepieciešams vērst diasporai uzmanību kaut vai tik mazā detaļā, kā palīdzēt izveidot e-adreses, lai teorētiski visi būtu sasniedzami. Vai ir jau izveidots kāds detalizētāks plāns par to, kā tuvāko gadu laikā šis varētu tikt sasniegts?

**A. Švinka** uzsver, ka šis nav sarežģīts jautājums, jo galvenais ir tas, ka sabiedrības centieni par to būtu vērsti vienā virzienā. Galvenais esot tas, ka šis dienests ir populārs, motivējošs un jaunieši stāvētu rindā, lai pieteiktos. Šis ir svarīgākais darbs šobrīd. Bruņotie spēki arī labprātāk pieņem cilvēkus, kas brīvprātīgi piesakās, kas ir motivēti un kas grib strādāt un visas programmas pildīt, nevis kādi, kuri tiks piespiesti to darīt. Šobrīd ir svarīgi, lai tiktu uzbūvēta brīvprātīgā motivācija, lai kopumā saprastu, ka tas ir jauniešu, ģimeņu un sabiedrības labā. Tas ir pienākums Bruņotajiem spēkiem un Aizsardzības ministrijai, šo parādīt, ka tas nav tikai lozungu veidā, bet, ka tas ir tiešam tiek darīts praksē. Un pēc tam praktiskās lietas, ko Jūs teicāt – sasniedzamība, komunikācija. Jaunieši jau skolā sāks mācīties to, kas ir valsts aizsardzības mācība un sapratīs, kas ir valsts aizsardzības dienests, tādā ziņā tas nebūs kaut kas nezināms un nesaprotams. Mums ir jautājums – kā uzrunāt diasporu? Esam runājuši ar vēstniekiem par to, vai mēs varētu tikties ar diasporu, vai aicināt diasporas organizācijas pie mums, vai aicinātu sadarboties jomās, kur jaunieši jau daudz agrāk varētu saprast, kas ir valsts aizsardzības dienests. Tie ir mūsu mājasdarbi.

**E. Gavele** uzsver, ka daudzas lietas var izdarīt arī bez naudas un M. Kļaviņa – Pensgena sarunā pie prezidenta pauda, ka tad, kad ir svinīgie saieti, kad kopas un biedrības sanāk kopā, tad ne tikai var dziedāt himnu, bet arī runāt par remigrāciju, VAD un citām aktuālajām lietām.

**M. Muižarājs** uzdod jautājumu, kas ir vairāk kontekstā ar visaptverošo valsts aizsardzību. Skatoties uz to, kas šobrīd notiek Ukrainā, ir skaidrs, ka vidējais karavīra vecums ir virs 27 gadiem. Tur ir dažādi skaitļi, kas tiek minēti. Publiski ir dzirdēts, ka 42 gadi ir vidējais vecums Ukrainas karavīriem. Šeit, protams, valsts aizsardzības dienests paredz apmācību līdz 27 gadu vecumam. Pērnā gada augustā norisinājās 3 nedēļu ilgās apmācības, kurām jebkurš cilvēks varēja pieteikties. Līdz ar to, skatoties uz VAD, vai nebūtu jāpaplašina šis apjoms ar brīvprātīgajām apmācībām, tostarp tajās ietverot arī diasporu un vai ir kādi plāni šajā.

**A. Švinka** norāda, ka Aizsardzības ministram Andrim Sprūdam šis ir viens no prioritārajiem jautājumiem, zinot, ka mērķis ir 60 000 karavīri (iespējamie) kopā ar rezervistiem. VAD ir daļa no tā, protams, ir arī zemessardze, kur attiecīgā vecumā līdz noteiktam slieksnim daudzi arī piesakās. Daudzi cilvēki izrāda interesi, kuri sevi paralēli darbam saredz sestdienās, svētdienās vai arī kādu nedēļu attiecīgi noteiktā laikā veltīt apmācībām. Nākamais solis ir rezervistu apmācība, kas mums būtu ļoti svarīgi un mums plānos ir attīstīt aizvien vairāk rezervistu apmācību.

**E. Gavele** aicina arī sazināties ar A. Švinkas kungu, ja ir kādi jautājumi un ir nepieciešamība saziņai, kaut vai *Zoom* platformā. Pagājušogad labo darbu jau sāka darīt Īrija, kur bija nometne 4 – 15 gadīgiem jauniešiem, kur kā pieaicinātais lektors/instruktors bija cilvēks, kas bija bijis t. s. “karstajos punktos” un arī stāstīja jauniešiem par VAD un iesaisti Bruņotajos spēkos. Arī Ārlietu ministrija (turpmāk - ĀM) savos projektos turpinās atbalstīt iniciatīvas, kas tieši saistītas ar VAD, remigrāciju un demogrāfijas jautājumiem. Tās ir arī ĀM diasporas projektu atbalsta prioritātes šogad.

**P. Blumbergs** informē, ka Īrijā notikusi šāda veida nometne un visnotaļ ir skaidrs, ka Eiropā ir interese par VAD, bet tālajai diasporai tas ir cits jautājums, par kuru noteikti ir jādomā.

**E. Gavele** aicina diasporas organizācijas turpināt strādāt. Vēl viena svarīga lieta, kas jāatceras ir, ka 2027. gadā VAD tiks iesaukta diaspora. Aicinu izstrādāt visus normatīvos aktus, konsultējoties ar diasporas organizācijām, jo viņas vislabāk uz vietas zina par to, kāda ir vietējā likumdošana. Lai 2027. gadā nebūtu pārpratumu par to, ka nevar visus iesaukt, kurus var iesaukt un kā var iesaukt utt. Diasporas organizācijas ir atbildīgas organizācijas un noteikti sadarbosies ar Jums.

**Informācija par 2024. gada Eiropas Parlamenta vēlēšanām.**

*Skatīt pielikumu Nr.2.\_EP vēlēšanas diasporai\_23.02.2024.*

**E. Gavele** informē par nākamo svarīgo uzdevumu, kas ir šajā gadā notiekošās Eiropas Parlamenta (turpmāk - EP) vēlēšanas. Šis jautājums ir būtisks un vēstniece būtu priecīga redzēt plašāku un lielāku diasporas iesaisti šajās vēlēšanās. ĀM uzraudzīs, lai būtu iecirkņi un pasta balsošana un, lai tie strādātu atbilstoši likumam.

**R. Eglājs** uzsver, ka vēlēšanas notiek sestdien 8. jūnijā un ārvalstīs nav iepriekšēja balsošanas, atšķirībā no Latvijas. Ārvalstīs ir divi veidi, kā piedalīties vēlēšanās. Balsstiesības ir Latvijas un citu Eiropas Savienības (turpmāk - ES) valstu pilsoņiem, kuri ir sasnieguši 18 gadu vecumu. Svarīgais ir, ja izvēlas balsot klātienē, tad var izmantot gan pasi, gan ID karti. Ja balso klātienē, tad saņem arī vēlēšanu materiālus, kurus vienatnē izskata un aizpilda. Kārtība nav mainījusies tajā, kā atzīmē atbalstu kandidātam vai, kā norādīt, ka neatbalsta kandidātu. Veidi, kā balsot ārzemēs, būtu divi – pa pastu vai vēlēšanu iecirknī. Ar šo balsošana iekšzemē no ārzemēm atšķiras, jo pasta balsošana ir tikai ārzemēs, savukārt iecirkņu ārzemēs ir daudz retāk nekā Latvijā. Šajā ziņā nav atšķirības starp ES valstīm un citām, balsošanas kārtība Latvijas EP vēlēšanās ir vienāda. Atšķirībā no 2019. gada EP vēlēšanām, nav nekur iepriekš jāpiesakās un cilvēks nav piesaistīts nevienam iecirknim. Jāmin, ka būtiski ir uzlabota pasta balsošana, salīdzinot arī ar 2022. gada Saeimas vēlēšanām. 2019. gadā bija atsevišķi nepatīkami gadījumi, kad balsis tika saņemtas pēc vēlēšanām, tad, kad balsis jau bija saskaitītas, līdz ar to šis netika ieskaitītas. Lai šādas situācijas novērstu līdz minimumam, šogad viens no uzlabojumiem, kas būtu jāuzsver ir tas, ka pieteikšanās notiks pašapkalpošanās veidā elektroniskā pakalpojumā, sākot no 35. dienas pirms vēlēšanām, tas ir no 4. maija līdz 31. maijam. Nebūs vairs jāpiesakās, ka pieteikumu izskata konkrēti cilvēki Centrālajā vēlēšanu komisijā vai pasta balstu skaitīšanas komisijā. Pēc tam, vai nu sūtot materiālus fiziski vai nu saiti, kur tie ir pieejami, līdz ar to, tiek ietaupīts laiks, tiek novērstas cilvēku kļūdas un tiek mazinātas izmaksas. Proti, pašapkalpošanās e-pakalpojumā un cilvēks minūtes laikā jau tiek klāt pie balsošanas materiāliem. Kārtība pēc pieteikšanās ir jau līdzīga tam, kā bija Saeimas vēlēšanās, proti, ka cilvēks ieiet tajā pakalpojumā, reģistrējas pasta balsošanai, viņam kļūst pieejams lejupielādei balsošanas materiālu komplekts, kur ir vēlēšanu zīmes, pamācība kā aizsūtīt aploksni, pamācība, kā balsot. Līdz ar to, ja kāds ir balsojis, no klātesošajiem, Saeimas vēlēšanās pa pastu, tad tur jau ir tāpat un līdzīgi. Atsauksmes ir labas un tāpēc mēs šo labo praksi arī turpinām. Tad cilvēks izdrukā vēlēšanu zīmi, par ko nobalsot, izdrukā un atzīmē un ieliek savā aploksnē, un nosūta. Līdz ar to, var jau nosūtīt tajā pašā dienā, kad cilvēks ir pieteicies, un tur vairs nav atkarīgs no laika, kad cilvēks šo aploksni aizsūta. Līdz ar to samazinās varbūtība kaut ko nokavēt, tomēr iesakām neatlikt balsošanu. Tā kā, balsojot no ārvalstīm, vēlētāji ir atkarīgi mazākais no divām pasta iestādēm, tad ieteikums ir neatlikt un pieteikties pēc iespējas agrāk nekā vēlāk un pēc pieteikšanās aizpildīt un nosūtīt savu pasta balsi tūlīt. Pēc vēlētāju ieteikumiem ir ieviesta arī vēl viena prakse, ka pasta balsošanas komisija, pēc vēlētāja pasta balss saņemšanas, vēlētāju reģistrā atzīmēs, ka balss ir saņemta. Līdz ar to vēlētājs varēs pārliecināties, kurā dienā viņa balss ir saņemta. Pasta balsošana, ņemot vērā vēlētāju ieteikumus, ir tikusi uzlabota, salīdzinot ar vēlēšanām, kas ir bijušas līdz šim. Lietas, kas būs jānorāda uz sūtamās aploksnes būs pieejamas balsošanas materiālos. Tur arī būs paraugs uzzīmēts ar to, kas kurā vietā jāraksta.

Tad, kad cilvēki būs nobalsojuši un balsošana būs oficiāli slēgta, tad cilvēki gan Latvijā, gan ārvalstīs iecirkņos saskaitīs balsis un to sāks darīt pēc sava vietējā laika. Taču atšķirībā no Saeimas vēlēšanām ir prasība, ka oficiālos rezultātus nevar paziņot pirms slēdz vēlēšanu iecirkņus pēdējā ES valstī, kur kaut kas balso un tas šajās vēlēšanās pēc Latvijas laika tas būtu svētdien, 9. jūnijā, plkst. 23:00 vakarā.

**J. Krēsliņa** norāda, ka tas ir labi, ka ir ņemti vairāki diasporas ieteikumi vērā. Starp citu, arī tas jautājums, kas faktiski atrisina to, kur parāda, ka tava balss ir nodota un saņemta. Viens jautājums, pie kā mēs esam atgriezušies vairākkārt un kur vēlētos dzirdēt aktuālo statusu ir par ES dubultpilsoņiem. Tiem, kas ir Latvijas pilsoņi ārzemēs, tiem ir jāizvēlas, viena vai otra valsts un būs tas jāapstiprina. Bet tie, kas faktiski ir dubultpilsoņi, ir tiesīgi balsot abās valstīs. Kā šis tiktu kontrolēts un vai šim jau ir gatavas iestrādes mehānisms?

**R. Eglājs** kontroles mehānisms Latvijā ir aprakstīts EP vēlēšanu likuma 6. pantā un 13. pantā, kas runā par to, kā balso citu valstu pilsoņi un par to, kā notiek datu apmaiņa starp dažādu ES valstu vēlēšanu rīkotāju iestādēm. Tā kā princips ir tāds, ka, ja piesakās citas valsts pilsonis, viņam jāpiesakās atsevišķi, automātiski, kā pašvaldību vēlēšanās, neiekļauj. Ja piesakās Latvijā balsot, tad CVK sūta attiecīgās valsts vēlēšanu organizēšanas iestādei, ka konkrēts cilvēks ir pieteicies balsot pie mums un otra iestāde izsvītro šo cilvēku laukā. Tāpat notiek arī pretējā situācijā. Ja skatās citu gadu pieredzi, tad šogad būs citādāk, jo toreiz balsošana notika arī Lielbritānijā, kas vairs nav daļa no ES, līdz ar to, paredzamais datu apmaiņas apjoms ir zemāks.

**M. Muižarājs** pasakās par informāciju, kas saistīta ar veiktajiem uzlabojumiem, kas skar pasta balsošanu. Jebkāda veida mehānismi, kas strādā uz to, lai paceltu diasporas līdzdalību vēlēšanās ir apsveicami, līdz ar to ar pasta balsošanu tas daļēji tiktu risināts. Vienlaikus tas, kas ir būtiski ir skatīties, kas notiek ar vēlēšanu iecirkņiem. Iepriekšējās vēlēšanās bija redzams, ka iecirkņu skaits diasporai samazinājās. Cik šobrīd Jūs paredzat iecirkņus diasporā un vai ir veikta kaut kādas darbības, lai šo iecirkņu atvēršanu, uzturēšanu un īstenošanu vēl labāk varētu organizēt?

**R. Eglājs** informē, ka attiecībā uz iecirkņu veidu, ir divu veidu iecirkņi. Vieni iecirkņi ir Latvijas pārstāvniecībās, kurus dēvē par vēstniecību iecirkņiem principā, kurus ierosina ĀM. Šo iecirkņu skaits parasti diezgan maz mainīgs – ap 40. Pēc likuma ĀM ierosina ne vēlāk kā 75 dienas pirms vēlēšanām. Līdz ar to ir vēl mazliet laika, lai oficiāli ierosinātu vēlēšanu iecirkņus no ĀM puses. Otrais veids, kas ir likumā aprakstīts, ir iecirkņi, kas tiek veidoti pašorganizēšanās veidā. Ārpus pārstāvniecības telpām 36 valstspiederīgie ir tiesīgi ierosināt iecirkni, paši pieteikt savu vēlēšanu komisiju, sarunāt telpas un organizēt paši savu iecirkni. Pašvaldību vēlēšanās to bija aptuveni tikpat daudz, cik pārstāvniecību iecirkņu. Kas attiecas uz EP vēlēšanām, šāda kārtība pastāvēja arī uz 2019. gada EP vēlēšanām un šajās vēlēšanās bija jūtami mazāk iecirkņu nekā Saeimas vēlēšanās. Ievācot atsauksmes, kāpēc tā ir noticis, daļa no tām, kas bija no ASV un Austrālijas, bija par to, ka, kāda daļa amerikāņiem vai austrāliešiem ar ES vēlēšanām. Šis nav absolūti visos gadījumos, tikai ievirze. No otras puses ES valstīs ir iespējams balsot par katras tās ES valsts sarakstu, kuras rezidents ir persona. Arī šoreiz prognozētu to, ka uz EP vēlēšanām būs mazāk iecirkņu nekā uz Saeimas vēlēšanām. Bet, apspriežot šīs EP vēlēšanas, CVK rosināja Saeimu apspriest iecirkņu izveidošanas kārtību. Pēc apspriedes Saeima izlēma atstāt spēkā esošo kārtību un 2019. gada EP un 2022. gada Saeimas vēlēšanām.

**E. Gavele** lūdz iekļaut prezentācijā informāciju par to, ko dara tie vēlētāji, kuriem ir dubultpilsonība. Vai nu atsauce uz likumu, vai ideālā variantā uzrakstītu pēc principa, kuri darbi un kādā secībā būtu jādara.

**M. Andersons** lūdz arī nedaudz sīkāk aprakstīt procesu, kā un ko darīt, lai izveidotu pēc pašiniciatīvas vēlēšanu iecirkni ārvalstīs.

**E. Gavele** norāda, ka pagājušajās Saeimas vēlēšanās nebija finansiāls atbalsts pašorganizētajiem iecirkņiem un cilvēki jau tā investēja savu laiku, jo tur ir 3 nedēļas jāiet un jādarbojas uz vietas, jāgatavo visi aģitācijas materiāli. Vai ir paredzēts neliels finansējums no CVK gadījumā, ja cilvēki ir pārvarējuši šo slieksni un ir savākuši šos 36 parakstus un viņi vēlas savu iecirkni. Un, ja nav, tad vai ir kāds pilsonis, kurš iedod savu māju, savu kabinetu, kur to visu var veikt, ja ir jāīrē kaut kādas telpas.

**R. Eglājs** attiecībā par darba apmaksu. Apmaksa ir dažāda – viens veids ir atalgojums, kas salīdzinot ar Saeimas vēlēšanām ir pacelts no 6 euro/stundā uz 8 eiro/stundā. Otrs veids ir saimnieciskie izdevumi. Telpu īre ir nozīmīga daļa no izmaksām un šeit vēlēšanu komisija, strādājot un sadarbojoties ar interesentiem, kas vēlētos izveidot iecirkni ārpus vēstniecības, arī šo lietu skatās. Tiek vērtēti ieguvumi un izmaksas, piemēram, ja īri ir kādi 100 eiro, tad atzīs par pieņemamu un attaisnojamu, bet, ja būs 1000 eiro, tad diez vai apstiprinās.

**E. Gavele** jautā, vai tas nozīmē, ka viņi var rakstīt uz CVK un pieprasīt, ka līdzekļus telpu īrei, aprakstot situāciju, īres cenu, vietas lielumu u.tml. Kad tas tiek izvērtēts un vai cilvēkiem pietiek laiks atvērt šo iecirkni un saprast, vai Jūs, kaut vai daļēji, to finansēsiet?

**R. Eglājs** norāda, ka šādas lietas parasti tiek risinātas saskaņošanas līdzekļu veidošanas procesā. Tām ir tas pats termiņš, kas parastajiem ĀM diasporas iecirkņiem, no 120 dienas, kas jau ir sākusies, līdz 75 dienai, līdz kurai vēl ir diezgan laika. Šis process ir saskaņojams ar CVK līdz 75.dienai ar vēlēšanām. Ņemot vērā, ka vēlēšanas notiek jūlija sākumā, līdz ar to būtu labi finalizēt šo marta otrajā pusē. Un arī īre, sagatavošanās procesā, tiek skaņota ar mūsu Finanšu nodaļu.

**M. Muižarājs** akcentē, ka būtu ļoti vērtīgi saprast, kāds ir šis kopējais finansējuma apjoms, kas ir paredzēts šo te administratīvo izmaksu veikšanai un kādā veidā tas tiktu piešķirams. Ja šo informāciju būtu iespējams kaut kādā veidā dabūt, tad būtu vairākām diasporas organizācijām arī komentāri. Jāsaka godīgi, ka šis ir demokrātiskā procesa nodrošināšanas jautājums un skaidrs, ka pasta balsošana ir ļoti svarīga un ir prieks dzirdēt par šiem uzlabojumiem. Bet šajā kārtībā ir nepieciešami uzlabojumi, lai tas demokrātiskais process ārpus Latvijas arī varētu notikt.

**E. Gavele** aicina, lai arī prezentācija ir gara, bet, vai varētu arī pieminēt arī šo faktu, ka pēc pašu iniciatīvas varētu atvērt iecirkni un ka ir arī iespējas lūgt nelielu, kaut vai daļēju finansējumu šī iecirkņa uzturēšanai vēlēšanu laikā. Jo tā nav tikai viena diena, tāpat cilvēkiem ir jāgādā tehnika, telpas, ūdens un kaut kāda elementāra pieejamība šai pašorganizētajai vietai. Būtu labi, ja Jūs šo varētu pielikt kā trešo, kā arī to, ka būtu iespējams saņemt kaut vai nelielu finansējumu.

**M. Kļaviņa – Pēnsgena** informē, ka bija Frankfurtes vēlēšanu iecirkņa vadītāja pirms 2 gadiem Saeimas vēlēšanās. Viņa norāda, ka problēma nav procesā, jo savākt 36 parakstus nav grūti, bet apgrūtinājums ir tas, ka šobrīd ir dotas 33 dienas, lai savāktu šos te 36 parakstus. Pirms 2 gadiem tie bija vismaz 3 mēneši, kur apmeklējot korus, deju kopas un skoliņas, bija iespēja informēt cilvēkus un iesaistīt. Viņa Frankfurtē diezgan kritiski skatās uz to, vai to varētu izdarīt 33 dienās. Jo telpu atrašana un datoru organizēšana nav lielākais izaicinājums, bet tieši 36 cilvēku sameklēšana. Bet jautājums ir par to, kāpēc biļetenus būs jāsūta uz Rīgu? Tā ir problēma īpaši tālajā diasporā, piemēram, Brazīlijā, kuriem bija jau jāsūta biļeteni uz Vašingtonu, tagad viņiem būs jāsūta uz Latviju, kur jāierēķina vēl papildus laiks klāt. Arī pašai personīgi būs jāpadomā, ka nevar pēdējā dienā izsūtīt, jo pat Eiropā, piemēram, no Frankfurtes, var gadīties, ka neaiziet vēstule 3 darba dienu laikā.

**R. Eglājs** norāda, ka šī ir likuma lieta, gatavojoties vēlēšanām CVK ierosināja, ka EP vēlēšanas paredz tādu kārtību kā Saeimas vēlēšanās, ka pasta iecirkņi ir ne tikai Latvijā, bet arī ārzemēs. Izskatot šo priekšlikumu, Saeima to nepieņēma. Tāpēc CVK pilda to kārtību, kā bija 2019. gadā, kur bija tikai viens vienīgais vēlēšanu iecirknis Latvijā.

**E. Gavele** lūdz R. Eglāja kungam papildināt prezentāciju ar lūgto informāciju un novēl diasporas organizācijām, ka, ja ir drīzumā kāds liels pasākums, kur būtu iespējams iegūt šo te 36 cilvēku parakstus.

1. **Prezentācija “Remigrantu pensijas un nodokļi Latvijā”.**

*Skatīt pielikumu Nr.3.\_Pensiju pārnese diasporai\_23.02.2024.*

**E. Gavele** informē, ka labā ziņa, ka cilvēki sāk atgriezties Latvijā un tā tendence ir augšupejoša un tās šķēres veras ciet. Šodien prezidents minēja, ka, pēc viņam pieejamās informācijas, atbraucēji gandrīz kļūst vairāk nekā aizbraucēji. Arī cilvēki, kuri 90.gados 2000. gados, kad tagad ir pastrādājuši un nopelnījuši pensijas, sāk atgriezties Latvijā. Par to var arī spriest pēc ienākošo vēstuļu skaita ĀM, kur cilvēki ir vīlušies valsts solījumā, ka atgriežoties pensija netiks aplikta ar nodokļiem. Tā situācija ir ļoti individuāla katrā noteiktā valstī. Aicina izmantot visas iespējas, t.s., uzdot jautājumus kolēģim no Valsts ieņēmumu dienesta (turpmāk - VID), tāpat arī aicināt reģionu koordinatorus un Nodarbinātības valsts aģentūru, lai skaidrotu, kas notiek ar pensiju, atgriežoties uz Latviju. Svarīgākais ir tas, ka tas netiek darīts ātri un steigā, svarīgi saņemt visas veidlapas un visus papīrus izpildīt, lai atgrieztos.

**E. Sproģis** sveicina visus un iepazīstina, ka runās par ārvalstu pensiju aplikšanu ar nodokļiem. Pensija ir nodokļu apliekams ienākums un neatkarīgi no to izmaksas avota, šo ienākumu ietver Latvijas rezidenta ar nodokli apliekamajā ienākumā. Un šī rezidenta apliekamo ienākumu veido, gan Latvijas, gan ārvalstu pensijas. Pensiju ietver ienākumā, kuram piemēro progresīvo iedzīvotāju ienākuma nodokļu likmi. Ienākumiem līdz 20 tūkstošiem ir 20%, un atkarībā no ienākuma apmērā, tātad šī likme palielinās. Latvijā 2023. un 2024. gadā ir neapliekamais minimums pensijām 500 eiro. Te būs neliels piemērs, gadījumā, ja šis viss neapliekamais ienākums 6000 eiro gadā, ja veidojas starpība, tad neapliekamo ienākumu var piemērot gan ārvalstu pensijai, gan teiksim, ja ir atalgojums par darbu. Šeit ir arī piemērs, kur veidojas šī starpība neapliekamajam minimumam. Šī starpība ir 2400 eiro, attiecīgi mēs samazinām šo apliekamo pensijas apmēru ārvalstu pensijai. Gan Latvijas, gan ārvalstu pensijai par šo summu un tad šis nodoklis ir 120 eiro. Tā kā šis te neapliekamais minimums, kas paliek pāri, ir lielāks, tad nodoklis nav jāmaksā. Ja ārvalstīs piešķirtā pensija nav apliekama ar nodokli, tad pensionāra neapliekamo minimumu piemēro apmērā, ko veido pozitīva starpība starp pensionāra neapliekamo minimumu un citā valstī piešķirto vecuma pensiju. Te ir arī neliels piemērs, ko būs iespējams apskatīt pēc tam, kad E. Gaveles kundze nosūtīs prezentāciju.

Par starptautisko līgumu piemērošanu. Ja šie starptautiskie līgumi nosaka labvēlīgāku nodokļu piemērošanu, tad attiecīgi tiek ņemti vērā starpvalstu līgumi. Starpvalstu līgumus mēs piemērojam Ministru kabineta noteikumiem Nr. 170. Ārvalstīs noteiktais pensijas neapliekamais apmērs tiek noteikts šādos gadījumos, ja pensijas saņēmējs ir bijis vismaz 36 mēnešus Latvijas nerezidents, par to viņam ir jāpaziņo VID. Ja saņemam vairākas pensijas no dažādām ārvalstīm, tad attiecīgi piemēro pensijas neapliekamo minimumu, kurš ir vislielākais. Ārvalstu pensiju izmaksā Valsts sociālās apdrošināšanas aģentūra (VSAA), tad nav jāiesniedz gada ienākumu deklarācija. Šis attiecas tikai uz valstīm, ar kurām ir noslēgti šie starptautiskie līgumi, tas ir ar Krieviju, Baltkrieviju, Ukrainu. Pārējiem ārvalstu pensiju saņēmējiem ir jāiesniedz gada ienākumu deklarācija, D1 sadaļā norāda Latvijas pensiju un D2 sadaļā norāda ārvalstu pensiju. Tas īsumā arī būtu viss.

**E. Gavele** norāda, ka vislabāk pensiju pārneses gadījumā būtu izmantot kādu konsultantu vai ļūgt padomu kādai no reģionālajām koordinatorēm, kuras zina paskaidrot gandrīz katrā situācijā cilvēkam, kurš izsaka vēlmi atgriezties Latvijā un saprot to, ka vislabāk tad strādāt tādā valstī, kur šī pensija praktiski netiek aplikta ar nodokli. Daina Šulca, Jūs piedalījāties arī nupat notikušajā Kūtra k-ga komisijas vadītajā sēdē, varbūt Jūs varat arī tādus praktiskus ieteikumus pateikt mūsu diasporas pārstāvjiem. ĀM organizēs vebinaru 29. februārī plkst. 13:00 pēc Latvijas laika, kur Jūs tad varēsiet arī visi, īpaši diasporas pārstāvji tie, kuri gatavojas atgriezties Latvijā, uzdot pavisam konkrētus jautājumus. E. Sproģis piedalīsies šajā diskusijā.

**D. Šulca** norāda, ka pensijas ir viens no aktuālākajiem jautājumiem, ar ko nākas saskarties, jo tas patiešām tā ir, ka cilvēki, kuri ir strādājuši ārzemēs, tagad sasnieguši vecuma pensiju, atgriežas. Tie jautājumu patiešām ir ļoti individuāli. Pasaka paldies arī Sproģa kungam, lai konsultētos jautājumos. Viens no pēdējiem bija, ka no Kanādas atgriezās ģimene, kur vīram piešķirta Kanādas invaliditātes pensija, tik tālu tas ir noskaidrots, ka ļauj Kanāda pārnest to pensiju uz Latviju, bet lielais jautājums ir par to, kas notiek Latvijā ar to pensiju un nodokļiem. Viņa vēl savā darbā ir novērojusi to, ka ārvalstīs nopelnītās pensijas ir diezgan mazas. Atgriežas no Lielbritānijas un Vācijas remigranti, kuri 11 – 16 darba gados ir nopelnījuši 200 – 300 eiro lielas pensijas. Tas viņiem pašiem ir bijis liels pārsteigums. Tā kā vēlreiz paldies par šī jautājuma aktualizēšanu, jo nauda interesē pilnīgi visus, nav nekāds noslēpums, ka mūsu tautieši arī aizbrauc liela daļa ar vēlmi iegūt labāku materiālnodrošinātu dzīvi. Tas viss ir saprotams un apsveici, jo, tā teikt, pārticis cilvēks ir arī labticīgāks cilvēks un šis jautājums ir aktuāls.

**E. Gavele** norāda, ka, ja nostrādā 10 – 12 gadus Apvienotajā Karalistē un saņem tikai 200 – 300 eiro, tas liecina tikai par to, ka šis cilvēks ir savulaik noteikti piekritis strādāt par daļu atalgojuma legālās izmaksās, daļu konvertā, tādejādi cerot, ka viņš vairāk varēs aizsūtīt savai ģimenei un kaut ko iekrāt. Šīs valstis tomēr ir arī diezgan stabilas valstis un ar labām pensijām. Acīmredzot būtu labi runāt ne tikai par pensijām, bet būtu arī ļoti turpināt uzrunāt cilvēkus, ko jau dara VID, NVA un citi, kuri brīdina par viltus darba piedāvātājiem, kuri maksā algu konvertos. Vēlreiz aicina visus un arī biedrību vadītājus, ja to starpā ir cilvēki, kuri vēlas atgriezties, tad reģionālie koordinatori ir pirmie, ar ko sazināties.

**M. Muižarājs** saka, ka būtu vērtīgi šo diskusiju un jautājumu tālāk turpināt DKP Remigrācijas koordinācijas grupā, tur būtu vērtīgi arī VSAA pieaicināt, jo ir saņemta virkne jautājumu attiecībā uz šo. Jāsaka gan, ka skatoties prezentāciju šī informācija ir ārkārtīgi kompleksa un ja mēs skatāmies uz cilvēkiem, kas ir ilgstoši dzīvojuši ārvalstīs un nezina tik precīzi Ministru kabineta noteikumu detaļas un citas nianses. Tomēr šeit ir arī jautājums par to, kādā formātā šo informāciju padarīt daudz vienkāršāk saprotamu un tādā skatījumā arī noņemot slogu no remigrācijas koordinatoriem. Tāpēc viens no priekšlikumiem, kas varētu būt vērtīgs, ir pensijas kalkulatora izveide, kur atlasot valsti, cik ilgi esi strādājis un kāda ir bijusi alga, tad arī jau laicīgi iekļaujot šos te starptautiskos līgumus, varētu aprēķināt provizoriski, kāda būtu pensija. Pie mūsu organizācijas arī vērsās vairāki cilvēki ar šādiem izaicinājumiem un tur ir redzams, ka ir būtiskas atšķirības starp ES valstīm un tās, kas ir ārpus ES. Tieši pensionāri, kas atgriežas no ES, tiem ir potenciāli lielāks nodokļu slogs, būtu tāpēc vērtīgi šo jautājumu tālāk skatīt. Tāpēc informācijas apkopošana kalkulatora formātā varētu būt ļoti noderīga.

**E. Gavele** lūdz, ka, vai būtu iespējams “latviskot” prezentāciju un padarīt to vieglāk uztveramu. Ierēdņi ir pieraduši lasīt starp rindiņām, apskatīties likumus un izpētīt to apakšpunktus. Pirmais ir birokrātijas mazināšanas slogs. Otrā ir mūsu teikumu un vēstījumu latviskošana, skaidrā un izlasāmā latviešu valodā kompakti un īsi izstāstot, kāds tas ceļš ir ejams un ar ko mums jāsaskaras. Būtu ļoti pateicīga, ja biedrība “Ar pasaules pieredzi Latvijā” un DKP paspārnē strādājošā Remigrācijas koordinācijas darba grupa vērstos VID ar pensiju kalkulatora iniciatīvu. Mēs zinām tās valstis, kurās ir vislielākā diaspora un no kurām mēs jūtam, ka atgriežas pensionāri. Lūdzu, nākam ar šādu priekšlikumu un virzāmies uz priekšu, jo šis process ies uz priekšu. Piekrītu Mikam, ka reģionālajiem koordinatoriem jāpalīdz atrast skola, bērnudārzs, dzīvošana un šie jautājumi kļūst komplicētāki. Aicina 29. februārī plkst. 13:00 piedalīties *Webex* seminārā, kuru iniciēja vēstniecības, kur cilvēkiem nepieciešams skaidrojums šiem konkrētajiem jautājumiem.

1. **Plānotais LU DMPC 2024. gada pētījums par diasporas iesaisti Saeimas vēlēšanās.**

**E. Gavele** norāda, ka atgriežoties pie jautājuma par diasporas iesaisti un aktivitāti vēlēšanās, pēc diezgan garām diskusijām un arī individuāli ar diasporas organizācijām un arī tai skaitā pētniecēm, šogad neveiksim divus pētījumus, bet gan vienu. Kā zināms, tad ĀM diasporas finansējumā katru gadu ir atvēlēti līdzekļi vienam, diviem, trijiem pētījumiem, kas noteikti mums palīdz arī veidot labāku diasporas rīcībpolitiku. Bija lemts, ka šis varētu būt viena pētījuma gads, lai vēl paspētu dot rekomendācijas CVK un Saeimai un pašvaldībām un gaidāmajām 2025. gada pašvaldību vēlēšanām un, protams, ar lielu akcentu uz 2026. gada Saeimas vēlēšanām. Es zinu, ka ir jau notikusi diskusija arī jau ar dažam diasporas organizācijām par šo pētījumu, ko mēs šajā pētījumā gribētu redzēt. Dodu vārdu mūsu ilgstošam un uzticamam partnerim un DKP biedram, Latvijas Universitātes Migrācijas un pētījumu centra vadītājai Intai Mieriņai.

**I. Mieriņa** saka, ka runājot par šo pētījumu tematika tika apspriesta jau zināmu laiku un arī tiekoties otrdien ar diasporas organizāciju pārstāvjiem, tad mēs tiešām jutām, ka diasporas politiskā līdzdalība ir jautājums, kas ir pelnījis vairāk uzmanības. Šis gads, kad notiek EP vēlēšanas ir ļoti labs brīdis, kad šo jautājumu aktualizēt. Kādēļ šogad plānots tikai viens pētījums? Tas ir tādēļ, ka šogad mūsu mērķis būtu saprast, gūt ne tikai vispārīgu priekšstatu par to, kādēļ diasporas līdzdalība vēlēšanās ir ievērojami zemāka nekā tā ir Latvijā, bet iegūt arī plašāku skatījumu par to, kas ir tie iemesli, kas varētu veicināt vai kavēt diasporas līdzdalību. Te ir runa ne tikai par tehniskiem aspektiem, iecirkņu esamība vai neesamība, bet arī par citādiem veidiem, kā varētu veicināt iecirkņu esamību vēlēšanās. Bet arī runājot par motivāciju, vai cilvēki jūtās uzrunāti, vai viņu partijas kaut kādā veida pievēršas diasporas vēlētājam un atzīst to par nozīmīgu daļu no mūsu pilsoņiem, kurus būtu vērts uzrunāt. Tātad skatīt to daudz plašākā kontekstā. Mērķis ir veikt ne tikai aptauju, kuras ietvaros mēs apzināsim pašas diasporas viedokli, kur mēs izmantosim šo te lielo diasporas pārstāvju lielo e-pastu datubāzi. Bet arī padziļināti pētīt diasporas organizāciju gan līdzšinējo, gan arī potenciālo lomu pilsoniskās aktivitātes veicināšanā. Gan arī runāt un intervēt arī partiju pārstāvjus par viņu skatījumu, ko viņi ir darījuši, kāds ir viņu piedāvājums diasporai. Kā vēl viens aspekts ir diasporas mediji, cik lielu līdzdalību viņi ir ņēmuši, informējot diasporu par aktualitātēm, un cik daudz ir ticis jautāts mūsu Latvijas politiķiem diasporas vārdā un atspoguļojot informāciju diasporai. Pagājušajā gadā, kad runājām par diasporas medijiem, kad analizējām diasporas mediju kvalitāti, mums nebija paredzētā aptauja un mums nebija tam līdzekļu, lai noskaidrotu, kuri tad ir šie avoti, kur diasporas latvieši visbiežāk iegūst informāciju, kā viņus sasniegt. Tad šogad mēs šī pētījuma ietvaros to varēsim izdarīt. Apzināt ne tikai, kas ir šīs lietas, kā vislabāk diasporu uzrunāt, par kādiem jautājumiem politiķiem būtu jārunā, bet arī par to, kā tad vislabāk diasporu sasniegt. Plānojam arī cieši strādāt ar diasporas organizācijām, izmantot arī viņu zināšanas un pieredzi, jo galu galā mēs to darām Jūsu vārdā un Jūsu labā. Vēl pēdējo lietu gribu teikt, ka otrdien jau izskanēja interesantas idejas par dažādiem alternatīviem risinājumiem, kā varētu veicināt dalību vēlēšanās gan par mobilajiem vēlēšanu iecirkņiem, gan par varbūt vēlēšanu organizēšanu nevis vienu, bet divas dienas. Respektīvi ir dažādas interesantas idejas, ko vēlamies vēl izzināt un notestēt fokusgrupu veidā, kā tad mēs varam veicināt šo te līdzdalību. Jo pilsoniskā līdzdalība ir arī veids, kā mēs gan noturam diasporas uzmanību, veidojam saikni ar Latviju un galu galā, ja tiek pieņemti lēmumi par Latviju, tad Latvijas pilsoņiem diasporā jābūt tikpat tiesības piedalīties kā citiem.

**E. Gavele** cer, ka būs komentāri no diasporas organizāciju vadītājiem. Divi īsi komentāri – mums, protams, ir milzu saraksts ar diasporas organizācijām un kā pierādīja iepriekšējais pētījums, kas bija ļoti vērtīgs, par diasporas organizācijām un to darbību, identificētas tika nepilnas tūkstoš diasporas organizācijas. Šobrīd ir tā situācija arī tad, kad mēs izsūtam kādus materiālus vai informāciju, kad sabirst e-pasti par to, ka šādas e-pasta adreses vairs nepastāv. Covid ir darījis savu un pielicis kāju priekšā organizācijām, kas ir strādājušas līdz kovidam. Pirms 2 nedēļām mēs uzrunājām kolēģus vēstniecībās, nosūtot vēstuli katrai vēstniecībai individuāli visu, ko mēs zinām par šīs valsts diasporas organizācijām. Uz Apvienoto Karalisti excel tabulā bija vairāk nekā 80 organizācijas. Mēs izsūtījām informāciju ar pieprasījumu ar informāciju, vai konkrētās diasporas organizācijas vēl eksistē, lai norāda e-pasta adresi vai atbildīgo cilvēku. Vai šīm organizācijām ir savs Facebook un Twitter konts, vēstniecības čakli sūta atpakaļ un līdz 15.martam mums būs daudz lielāka precizitāte un skaidrība par tām valstīm, kurās ir vēstniecības, gan arī par tām valstīm, kur atbild kāds vēstnieks, kas ir nerezidējošais vēstnieks. Mēs šobrīd veicam tādu lielu revīziju, kas ir ļoti labi ne tikai pētījuma kontekstā, bet arī valsts apdraudējuma kontekstā, informācijas un apziņošanas kontekstā. Lai nospiežot vienu pogu mēs varētu maksimāli ātri informēt sabiedrību. Mēs ar šo informāciju dalīsimies ar pētniecības centru un diasporas medijiem. Pie otrā jautājuma par diasporas medijiem, norādot to, kas šiem medijiem neizdevās, diasporas mediji sāka būt daudz aktīvāki. Toreiz to nevarēja izdarīt, jo finansējums bija pārāk mazs, bet vēlētos uzzināt, kāds ir diasporas mediju patēriņš ārvalstīs un arī šeit Latvijā. Būtu ļoti labi arī nedaudz tādu detalizētāku informāciju, vai tie cilvēki pa sekundei ieskatās saitē, vai, kā prezidents šodien teica, dzīvo un lasa tikai virsrakstus, vai ir arī atgriezeniskā saite. Mans lūgums būtu pēc izvērstākas informācijas, jo diasporas mediji ir ļoti nopietna līdzdalības sastāvdaļa.

**M. Kļaviņa – Pēnsgena** norāda, ka otrdien tikās un daudz izrunāja, bet vēlas atgādināt, ka rezultātus svarīgi sadalīt 3 grupās:

1. Tīri praktiskas informācijas trūkums – cilvēks nezināja, kur jāiet, cilvēks nesaprata, kur balsot pa pastu, jo šeit saprast, kāds būtu risinājums, ir diezgan vienkāršs.

2. Saturiski iemesli – nejutās uzrunāts no partiju puses, trūkumi kaut kādi programmās, ar šo tēmu ELA plāno strādāt arī attiecībā uz EP vēlēšanām projektu ietvaros arī analizēt šīs partiju programmas. Šeit diasporas jumta organizācijas var doties un arī runāt ar partijām, kuras šajās vēlēšanās startēs.

3. Cilvēki godīgi pasaka, ka viņiem ir pilnīgs intereses trūkums, ka viņi nepiedalās Latvijas vēlēšanās, jo viņi ir zaudējuši savu saikni. Šis ir ļoti sarežģīti risināms jautājums, jo diasporas organizāciju un laikam arī Latvijas valsts kapacitātē nav iespējams risināt.

**M. Muižarājs** norāda, ka otrdienas saruna bija ļoti saturīga un tika identificētas daudzas lietas, kas bija vērtīgas. Viens lūgums no rekomendāciju puses par to, kas būtu jādara. Iepriekšējos pētījos bija rekomendācijas, bet šajā pētījumā noteikti būs daudz vērtīgu datu, kas jau varētu izveidot kaut ko konkrētāku. Šeit viena no niansēm vēlēšanu kontekstā noteikti būtu jārunā arī par atsevišķa vēlēšanu apgabala izveidi un ja būtu dati, jo šāda diskusija ir bijusi jau ilgstoši un ja būtu kādi pamatojoši dati, kuri rāda, ka šādā veidā diasporas līdzdalība būtu ceļama, kas būtu kopējais mērķis un efekts remigrācijas kontekstā, kas izveidotu politisko sasaisti ar Latviju, būtu ļoti vērtīgi, kā šis atsevišķais vēlēšanu apgabals varētu atstāt iespaidu uz diasporas līdzdalību.

**I. Mieriņa** pateicas par komentāru un norāda, ka pirmo reizi LU DMPC diasporas politiskajai līdzdalībai pievērsās 2015. gadā un tajā laikā lielākā uzmanība bija tieši uz šiem vēlēšanu organizācijas tehniskajiem aspektiem, kā to var saukt un bija divas galvenās lietas, kas varētu veicināt diasporas līdzdalību – tas bija atsevišķs diasporas vēlēšanu apgabals, jo cilvēkiem neapmierina, ka visas balsis tiek piesaistītas Rīgas vēlēšanas apgabalam un otrs ir – elektroniskā balsošana. Ja runā par to, ka diasporas balsis aiziet tikai uz Rīgu, tad varbūt tur ir kāda iespēja šajā ziņā. Mūsu, kā pētnieku uzdevums ir patiešām apkopot šos datus un šos pierādījumus un pārbaudīt Jūsu hipotēzes un rekomendācijas, tad jau politikas veidotāju uzdevums būs saprast, ko ar to darīt.

**G. Kūtris** īsi komentārē par to, ko pieminēja M. Muižarāja, kad runāja par atsevišķu vēlēšanu apgabala variantu. Viņam partijas iekšienē bija nesaprotams arī tas, kāpēc nevar izveidot Latvijas vēlēšanu apgabalu, teiksim Vidzeme vai Latgale. Rīgas balsošanas apgabala nozīmīgums veidojās vēsturiski, jo bija nepieciešami Latvijai lojālākas balsis, bet tagad tas jau ir zaudējis nozīmi.

**E. Gavele** pilnīgi piekrīt Kūtra kungam, jo šobrīd ir iespējams novērot, tiekoties ar cilvēkiem, katrs zina, no kurienes viņš ir atbraucis, un likt viņam balsot par Rīgas sarakstu, kur nevienu viņš nezinu. Viņš nevar balsot par cilvēkiem, kas viņam ir bijuši tuvāki vai par cilvēkiem novadā, kurā viņš plānojas atgriezties uz dzīvi.

**P. Blumbergs** saka, ka ar šo jautājumu iznāk, viena prioritāte PBLA un arī pārējām dalīborganizācijām un ka viņi ir gatavi piestrādāt, lai uzlabotu lietas. Tas nenozīmē, ka pirms pāris gadiem PBLA nebija pietiekami aktīvi, jo bija arī projekts par vēlēšanām un dažos iecirkņos vairāk cilvēki balsoja pēdējās vēlēšanās nekā iepriekš. Līdz ar to ir veiksmes stāsti, ko tur ir iespējams atrast. Ir bijušas arī daudzas runas par informēšanu un ,viņaprāt, tur arī ir darīts diezgan daudz. Taču varētu vairāk piestrādāt tieši pie tā, ka jāpārliecina cilvēki, kāpēc viņiem ir jābalso, jo daudzi zina to vidi, bet domā, ka tāpēc, ka viņi ir ASV, tad tas nav tik svarīgi. Es domāju, ka ir svarīgi viņiem balsot un mēs to centīsimies darīt. Gribēju arī aicināt I. Mieriņu skatīties uz citu valstu piemēriem. Nesen kāds stāstīja par to, ka Polijā diasporas poļi pēdējās vēlēšanās daudzi piedalījās un nodrošināja lielu pārsvaru.

**I. Mieriņa** noteikti to atzīmē, ka citu valstu labās pieredzes analīze noteikti varētu būt daļa no pētījuma, Polijas, Moldovas un Ukrainas piemēri. Arī tas, ka dažos vēlēšanu iecirkņos aktivitāte pēdējās vēlēšanās ir bijusi nedaudz lielāka norāda to, ka tas varētu būt saistīts ar Ukrainas karu. Varbūt, ka ir šie noteiktie Latvijas apstākļi, kas palīdz mobilizēt.

**E. Gavele** norāda, ka ir labi, ka ir jau bijusi iepriekšēja diskusija un ka tas standarts ir tāds, ka Jūs sagatavojat to savu piedāvājumu un mēs atļausimies to nosūtīt lielajām biedrībām uz saskaņošanu, vai nav kaut kas aizmirsts. Tad oktobra beigās un novembrī mēs sagaidām pārredzamā skatā. Noteikti, ka arī šī pētījuma rezultātiem būs jāiepazīstina un gan jau, ka Kūtra kungam arī būs interesanti šie pētījuma rezultāti, gan I. Kalniņas deputātu sadraudzības grupai.

1. **Ziņojumi par 2024. gada plāniem (PBLA, ELA, ALA, DAKLA, LNAK, LAAJ)**

**E. Gavele** aicina diasporas organizācijas iepazīstināt ar padarīto 2023. gadā un plānotajiem projektiem un aktivitātēm 2024. gadā.

*PBLA aktualitātes skatīt pielikumā Nr. 4.\_PBLA aktualitātes\_23.02.2024.*

*ALA aktualitātes skatīt pielikumā Nr. 5.\_ALA aktualitātes\_23.02.2024.*

**J. Krēsliņa** ziņo par ELA padarīto 2023. gadu un plānoto 2024. gadā. Viņa pasakās E. Gavelei par padarīto darbu un iepazīstina klātesošos ar plānoto. Viņa iezīmē, ka pēc 2023. gada Vispārējiem latviešu dziesmu un deju svētkiem ir bijis nogurums, kā dēļ rudenī ir bijusi iespēja vairāk strādāt pie tā, kas sagaida nākotnē. Pārskatā par to, kas vēl būtu darāms, sākot ar izglītību jāiezīmē, ka jau ir sākti un tiks turpināti projekti par latviešu valodas ceļa kartes un latviešu valodas pieturas izveides, lai būtu informācija par latviešu valodas apgūšanas iespējām vienā vietā. Tāpat arī tiks turpināts darbs pie digitāla latviešu valodas eksāmena izstrādes, lai latviešu valodas eksāmenu varētu nokārtot jebkurā pasaules vietā. Līdzdarbojoties “Plāns darbam ar diasporu 2024. – 2026. gadam” arī radās ideja par to, ka latviešu valodu varētu ievietot kādā no valodu apmācību lietotnēm, piemēram, “Duolingo”. Aktīvs darbs norisinās arī ar diasporas skolotāju mācību materiālu izstrādi un arī jau esošie materiāli tiktu izplatīti. Diasporas skolas pieaug skaitā un bērnu skaits šajās skolās arī palielinās. Skatoties uz kultūras jomu, ir jau sācies darbs pie nākošajiem Eiropas latviešu kultūras svētkiem, kuri norisināsies 2025. gada jūlija vidū Bredfordā, Apvienotajā Karalistē. Par šiem svētkiem tiek veidota arī informatīvā telpa – mājaslapa – , kur par tiem būs iespējams iegūt papildu informāciju. Tāpat arī runājot par projektiem, ELA cenšas uzlabot projektu pārvaldības praksi un celt kvalitātes kontroli. Ir novērots, ka tieši pēc Dziesmu svētkiem daudziem kultūras kopu vadītājiem ir nepieciešams atbalsts, lai motivētu vadītājus un dalībniekus turpināt darboties šajās kopās un tām būtu pēctecība. Tāpēc 2024. gada sākumā Anabergā, Vācijā, notika kultūras kopu vadītāju seminārs. Jāmin arī tas, ka EP vēlēšanas būs augsta prioritāte, kur no ELA puses ir iesniegts arī projekts. ELA ir arī sākusi darbu pie diasporas informēšanas par VAD, ir bijušas arī konstruktīvas sarunas ar Aizsardzības ministriju, kā arī izkristalizējies tas, ka diaspora būs jāuzrunā ne tikai ar racionāliem argumentiem, bet arī to, ka tas būs sarežģīts emocionāls darbs. Remigrācijas jomā ELA vēlas paplašināt ietvaru līdz mobilitātes idejai, lai remigrācija un mobilitāte nav vienreizēja vienvirziena kustība, lai kapitāls, ko diaspora var pienest Latvijai, būtu daudzveidīga. Protams, ka ir paredzēts arī liels iekšējs darbs, balstoties uz pēdējo LU DMPC pētījumu par diasporas organizācijām. Nākošā ELA kopsapulce, kas tiek plānota septembrī noteikti atzīmēs arī Latvijas 20 gada dienu NATO un ES, jo tā notiks Briselē.

*LNAK aktualitātes skatīt pielikumā Nr. 6.\_LNAK aktualitātes\_23.02.2024.*

**A. Andersone** pasakās par dalību un atsūtīs informāciju par aktualitātēm Austrālijā un Jaunzēlandē rakstiski.

**J. Skrebels** ziņo par to, ka organizācijā “Eiropas Jaunieši” nesen notikusi kopsapulce un ir ievēlēta jauna valde, par ko arī ziņos vēlāk. Ir plāni ar EP vēlēšanām, vēlas veidot sadarbību ar jauniešu organizācijām ASV, Kanādā un Austrālijā un turpināt pērn “Pasaules latviešu jauniešu forumā” iesākto darbu.

**I. Bērziņš** visu diasporas mediju vārdā pasakās E. Gavelei par ieguldīto darbu un sadarbību un cer, ka 2024. gadā diasporas medijiem izdosies turpināt strādāt kopā.

**M. Muižarājs** arī pasakās E. Gavelei par padarīto darbu un norāda, ka organizācija “Ar pasaules pieredzi Latvijā” turpinās integrēties dažādās diasporas “jumtorganizācijās”, ir izveidota domnīca ar vairāk nekā 30 remigrantiem no dažādām jomām un valstīm, kuri strādā pie dažādām jaunām iniciatīvām. Galvenais 2024. gada fokuss ir dažādu sociālo pakalpojumu attīstība tieši no organizācijas puses, gan uz psiholoģiskā atbalsta sniegšanu, gan arī uz tālāku tīklošanās pasākumu un kopējās kopstrādes telpas izveides.

*E. Gavele slēdz sēdi 16:36*